Wit plaasarbeiders vir minder as minimum loon aangestelWerklose wit mans het nou die geleentheid om as arbeiders op plase aangestel te word teen veel minder as die minimum loon – indien hulle bereid is om te werk. Nadat Mildred Oliphant, minister van landbou, verlede week aangekondig het dat die minimum loon vir plaaswerkers vanaf 1 Maart sal styg na R105, het ŉ boer van Limpopo besluit om ŉ plan te maak. Die boer, wat anoniem wil bly, het kontak gemaak met ŉ paar ander boere van reg oor die land wat met die hande in die hare is omdat hulle nie die nuwe loon vir plaaswerkers kan bekostig nie. Daarna het hy ŉ advertensie op Facebook geplaas, waarin hy wit mans en vroue nooi om aansoek te doen vir werk op plase, wat “verblyf en ander voordele” insluit. Volgens die boer is hulle binne enkele dae, en met net ŉ advertensie op Facebook, oorval met aansoeke. “Meer as 500 aansoeke is ontvang,” het hy gesê. “Dit lyk of ons dit gaan regkry om sowat 100 van hierdie mense op plase reg oor die land te plaas. Al hierdie mense is bereid om vir heelwat minder as die minimum loon te werk.” Dié projek was bloot ŉ eksperiment, sê hy, en hulle het glad nie verwag om soveel reaksie te kry nie. Die advertensie was veral gerig op mans in wit plakkerskampe wat graag ŉ inkomste wil verdien. “Ons het hierdie keer slegs mans aangestel,” het hy gesê. “Indien ons voortgaan met die projek en weer adverteer, sal ons probeer om vroue en kinders saam met die mans na plase te verskuif. Ons wil nie graag gesinne van mekaar skei nie.” In reaksie op die aankondiging dat die minimum loon vir plaaswerkers na R105 styg, het Agri SA en TLU SA verklarings uitgereik wat daarop dui dat tot sowat 100 000 plaaswerkers hul werk, wat dikwels behuising insluit, kan verloor.